ચર્ચાસ્પદ બની ચૂકેલા ગેંગ રેપ કેસમાં ક્રાઈમ બ્રાન્ચ જેવી એજન્સી પણ ગુંચવાઈ છે. છેલ્લા ત્રણ મહિનાના ઘટનાક્રમના સીસીટીવી કે અન્ય પુરાવા ક્રાઈમ બ્રાન્ચને મળી રહ્યાં નથી. આ સ્થિતિમાં પીડિતાનું 164 (મેજિસ્ટ્રેટ સમક્ષનું) નિવેદન લેવા ક્રાઈમ બ્રાન્ચે તૈયારી શરૂ કરી છે. 164ના નિવેદનથી આરોપીઓ સામે ગાળિયો મજબૂત બની શકે છે. મુખ્ય આરોપી ગણાવાતાં ગૌરવ દાલમિયા મોડી રાત્રે પોલીસ સમક્ષ સરન્ડર થઈ ગયો હતો જ્યારે વૃષભ મારૂ પલાયન છે. તેમની ફ્રેન્ડ યામિનીને દિલ્હી ભાગે તે પહેલાં ક્રાઈમ બ્રાન્ચે રાજકોટથી પકડી હતી. ‘ધરપકડ’ની વાત કર્યા પછી અટકાયત જાહેર કરાઈ. 24 કલાકની પૂછપરછ બાદ યામિની નાયરને ફરી જરૂર પડ્યે બોલાવાશે તેમ કહી શનિવારે રાત્રે પોલીસ જાપ્તા સાથે ઘરે જવા દેવામાં આવી છે. ફરિયાદના આક્ષેપો યામિની નકારે છે અને ઈન્સ્ટાગ્રામમાંથી કોઈ પુરાવા મળ્યાં નથી. સીસીટીવીથી પણ એકપણ જગ્યાના પુરાવા ન મળતાં ગુંચવાયેલી ક્રાઈમ બ્રાન્ચે હવે ટેકનિકલ તપાસ અને FSLની મદદ લેવાનો વખત આવ્યો છે. યામિની અને પીડિતાના મોબાઈલ ફોન FSLમાં મોકલવામાં આવશે. બીજી તરફ, પીડિતાનું 164 નિવેદન નિશ્ચિત જણાતાં તેના પિતા રવિવારે મીડિયા સમક્ષ ‘ઘટસ્ફોટ’ કરશે તેવી વાતે ક્રાઈમ બ્રાન્ચ ઉપર દબાણ વધી રહ્યું છે.